UBYTOVACÍ PORIADOK
Mayerhoff 
(ďalej ako „Mayerhoff“ alebo „zariadenie“)


Čl. I 
Základné ustanovenia

1.1. Tento ubytovací poriadok (ďalej len „ubytovací poriadok“) sa vzťahuje na poskytovanie ubytovacích a s tým súvisiacich služieb v zariadení a upravuje práva a povinnosti prevádzkovateľa a hostí ubytovaných od momentu nástupu hosťa na pobyt do jeho ukončenia.
1.2. Ubytovací poriadok je neoddeliteľnou súčasťou zmluvy o ubytovaní v zmysle § 754 a nasl. zákona c. 40/1964 Zb. Občianskeho zákonníka v znení neskorších predpisov. Nástupom na pobyt a využívaním služieb hosť potvrdzuje, že bol s ubytovacím poriadkom oboznámený a zaväzuje sa ho dodržiavať.

Čl. II 
Prihlasovanie a identifikácia hosťa

2.1. V zariadení môže byť ubytovaný výlučne hosť, ktorý je na ubytovanie riadne prihlásený. Prihlasovanie prebieha na recepcii zariadenia za osobnej prítomnosti hosťa. 
2.2. Za účelom prihlásenia je každý hosť povinný predložiť platný doklad totožnosti - občiansky preukaz, cestovný pas alebo iný platný úradný doklad.
2.3. Recepcia zariadenia je v prevádzke počas určených hodín. Presne prevádzkové hodiny recepcie sú k dispozícii na recepcii zariadenia a na webovej stránke prevádzkovateľa. Mimo prevádzkových hodín recepcie je k dispozícii pohotovostný kontakt pre prípad núdze.

Čl. III 
Check-in a check-out

3.1. Check-in je možný od 14:00 hod. v deň nástupu na pobyt. Skorší nástup na pobyt je možný výlučne na základe predchádzajúcej dohody s prevádzkovateľom a v závislosti od aktuálnych prevádzkových možností ubytovacieho zariadenia.
3.2. Hosť je povinný uvoľniť apartmán a odovzdať kľúče najneskôr do 10:00 hod. v posledný deň pobytu. Neskoršie ukončenie pobytu (late check-out) je možné výlučne po predchádzajúcej dohode s prevádzkovateľom, s prihliadnutím na kapacitné možnosti zariadenia a za poplatok podľa platného cenníka.
3.3. V prípade, že hosť neuvoľní apartmán do 10:00 hod. a vopred nepožiada o možnosť neskoršieho odchodu (late check-out), je prevádzkovateľ oprávnený účtovať poplatok za neoprávnené predĺžené užívanie apartmánu nasledovne:
· do 15:00 hod. vo výške 50 % z ceny denného ubytovania,
· po 15:00 hod. vo výške 100 % z ceny denného ubytovania.

3.4. V prípade, ak hosť neuvoľní apartmán ani do 24:00 hod. posledného dňa pobytu, je prevádzkovateľ oprávnený zabezpečiť vypratanie apartmánu a uskladnenie osobných vecí hosťa na jeho náklady.
3.5. V prípade, že hosť nenastúpi na pobyt do 24:00 hod. prvého dňa rezervácie bez predchádzajúceho oznámenia prevádzkovateľovi, je prevádzkovateľ oprávnený poskytnúť rezervovaný apartmán inému hosťovi.
3.6. V takomto prípade hosťovi nevzniká nárok na vrátenie uhradenej ceny za pobyt ani na akúkoľvek inú finančnú alebo nefinančnú náhradu.
Čl. IV
Cena za pobyt, storno poplatky a splatnosť ceny

4.1. Cena za pobyt
4.1.1 Hosť je povinný uhradiť cenu za ubytovanie a súvisiace služby v súlade s potvrdenou rezerváciou a platným cenníkom ubytovacieho zariadenia. Cena za pobyt zahŕňa výlučne položky výslovne uvedené v potvrdenej rezervácii alebo dohodnuté medzi hosťom a prevádzkovateľom. Ďalšie doplnkové služby sa účtujú samostatne podľa platného cenníka, pokiaľ nie je v rezervácii alebo ubytovacej zmluve dohodnuté inak.
4.1.2 V prípade predčasného ukončenia pobytu zo strany hosťa alebo nevyužitia časti objednaných pobytových služieb z dôvodov na strane hosťa nevzniká hosťovi nárok na vrátenie uhradenej ceny ani na inú finančnú či nefinančnú náhradu, pokiaľ nie je v ubytovacej zmluve dohodnuté inak.
4.2. Storno podmienky
4.2.1 Ak nie je v potvrdení rezervácie alebo v ubytovacej zmluve dohodnuté inak, pri zrušení rezervácie sa uplatňujú nasledovné storno poplatky:
a) zrušenie rezervácie viac ako 14 kalendárnych dní pred nástupom na pobyt – bez storno poplatku;
b) zrušenie rezervácie menej ako 14 dní pred nástupom na pobyt – storno poplatok vo výške 100 % z celkovej ceny objednaných služieb.
4.3. Splatnosť ceny pobytu
4.3.1. Hosť je povinný uhradiť cenu pobytu a všetky súvisiace záväzky voči ubytovaciemu zariadeniu najneskôr pri ukončení pobytu (check-out). Bez úplného vyrovnania všetkých finančných záväzkov voči zariadeniu nie je možné vykonať riadne ukončenie pobytu.
4.3.2. Hosť je povinný bezprostredne pri úhrade skontrolovať správnosť vystavenej faktúry a prípadné nezrovnalosti oznámiť ubytovaciemu zariadeniu bez zbytočného odkladu. Ak hosť zistí chyby vo fakturácii až po úhrade, je oprávnený ich uplatniť v súlade so všeobecne záväznými právnymi predpismi.
Čl. V
Stav a odovzdanie apartmánu; povinnosti hosťa
5.1. Prevádzkovateľ odovzdá hosťovi apartmán v stave spôsobilom na riadne užívanie, čistý a riadne vybavený. Hosť je pri prevzatí apartmánu povinný vo vlastnom záujme skontrolovať jeho stav, vybavenie a funkčnosť jednotlivých zariadení. Prípadné vady, poškodenia alebo nedostatky je hosť povinný bezodkladne oznámiť na recepcii ubytovacieho zariadenia.
5.2. Hosť je povinný udržiavať apartmán v čistote a poriadku, zaobchádzať s jeho vybavením šetrne a používať ho výlučne spôsobom zodpovedajúcim jeho účelu. Hosť nie je oprávnený v apartmáne ani v iných priestoroch zariadenia premiestňovať nábytok alebo vybavenie, vykonávať akékoľvek opravy, úpravy alebo zásahy do elektrických, vodovodných, vykurovacích alebo iných inštalácií.
5.3. V apartmáne nie je dovolené používať vlastné elektrické spotrebiče, s výnimkou nabíjačiek na mobilné zariadenia, notebooky a elektrických spotrebičov určených na osobnú hygienu (napr. holiaci strojček, kulma, depilátor a pod.).
5.4. Pri každom dočasnom opustení apartmánu, ako aj pri ukončení pobytu, je hosť povinný zhasnúť svetlá, zatvoriť okná a balkónové dvere, vypnúť všetky elektrické spotrebiče, uzavrieť vodovodné kohútiky a uzamknúť vstupné dvere.
5.5. Upratovanie apartmánu sa pri pobytoch v trvaní sedem a menej dní štandardne nevykonáva počas pobytu, pokiaľ nie je s prevádzkovateľom dohodnuté inak. Výmena posteľnej bielizne a uterákov sa vykonáva spravidla raz za sedem dní, prípadne podľa individuálnej dohody s hosťom.
5.6. Hosť môže požiadať o dodatočné upratovanie apartmánu alebo výmenu posteľnej bielizne a uterákov za poplatok podľa platného cenníka.

Čl. VI
Nočný pokoj a zachovávanie pokoja
6.1. Nočný pokoj v ubytovacom zariadení je stanovený v čase od 22:00 hod. do 06:00 hod. Hosť je počas nočného pokoja povinný zdržať sa akéhokoľvek konania, ktoré by mohlo rušiť ostatných hostí. Hlasné rozhovory, reprodukovaná hudba, spev alebo iný nadmerný hluk v apartmánoch, na chodbách, v záhrade, na terasách alebo v iných priestoroch zariadenia sú počas nočného pokoja zakázané.
6.2. S ohľadom na pokojný charakter zariadenia je hosť povinný zachovávať primeranú mieru pokoja a ohľaduplnosti voči ostatným hosťom aj počas dňa, a to vo všetkých spoločných priestoroch zariadenia (najmä lobby, záhrada a gastronomická časť). Používanie hlasnej hudby z reproduktorov alebo iných zvukových zariadení hosťa v spoločných priestoroch zariadenia je zakázané.
6.3. Organizovanie súkromných spoločenských podujatí, osláv, večierkov alebo iných obdobných aktivít v priestoroch zariadenia je možné výlučne na základe predchádzajúceho písomného súhlasu prevádzkovateľa a za podmienok stanovených prevádzkovateľom.
6.4. Porušenie pravidiel nočného pokoja alebo povinnosti zachovávať primeraný pokoj a ohľaduplnosť voči ostatným hosťom oprávňuje prevádzkovateľa na okamžité ukončenie pobytu hosťa bez nároku na vrátenie ceny za nevyužitú časť pobytu.

Čl. VII
Zákaz fajčenia
7.1. V celom ubytovacom zariadení – vrátane všetkých apartmánov, spoločných priestorov, chodieb, gastronomickej časti, terás a záhrady – platí prísny zákaz fajčenia, ako aj používania elektronických cigariet, vodných fajok a obdobných zariadení. Fajčenie je povolené výlučne na miestach, ktoré sú na tento účel výslovne určené a označené prevádzkovateľom.
7.2. Porušenie zákazu fajčenia zakladá právo prevádzkovateľa požadovať od hosťa zmluvnú pokutu vo výške 200,- EUR, ktorú je hosť povinný uhradiť najneskôr pri ukončení pobytu (check-oute). Uhradením zmluvnej pokuty nie je dotknutý nárok prevádzkovateľa na náhradu škody v plnom rozsahu, ak v dôsledku porušenia zákazu fajčenia vznikne škoda na majetku zariadenia alebo na majetku tretích osôb.

Čl. VIII
Zodpovednosť za škody a chýbajúce vybavenie
8.1. Hosť je povinný bezodkladne oznámiť recepcii ubytovacieho zariadenia akúkoľvek škodu, poškodenie alebo poruchu, ktorú spôsobil alebo zistil počas svojho pobytu. Škodu spôsobenú hosťom na majetku zariadenia alebo na majetku iných hostí je hosť povinný nahradiť v plnom rozsahu.
8.2. V prípade zistenia chýbajúceho vybavenia alebo inventára apartmánu pri ukončení pobytu hosťa (najmä kľúče, diaľkové ovládače, uteráky, posteľná bielizeň, zariadenie alebo iné vybavenie) je prevádzkovateľ oprávnený požadovať od hosťa náhradu vo výške zodpovedajúcej skutočne vzniknutej škode, a to až do plnej výšky nákladov na jeho nahradenie.
8.3. Prevádzkovateľ nezodpovedá za stratu, odcudzenie alebo poškodenie osobných vecí hosťa vnesených do zariadenia, apartmánu alebo iných priestorov zariadenia, pokiaľ škoda nevznikla preukázateľným zavinením prevádzkovateľa alebo jeho zamestnancov. Hosť je povinný zabezpečiť ochranu svojich osobných vecí a cenností vlastnými prostriedkami.
8.4. Prevádzkovateľ je oprávnený okamžite ukončiť pobyt hosťa bez nároku na vrátenie ceny za nevyužitú časť pobytu v prípade, ak hosť závažným spôsobom porušuje ustanovenia tohto ubytovacieho poriadku, zásady slušného správania, spôsobuje škodu na majetku zariadenia alebo iných osôb, prípadne ohrozuje bezpečnosť, zdravie alebo pokoj ostatných hostí či zamestnancov zariadenia.

Čl. IX
Návštevy
9.1. Hosť je oprávnený prijímať návštevy v apartmáne výlučne s predchádzajúcim súhlasom prevádzkovateľa (recepcie ubytovacieho zariadenia) a po ich riadnej registrácii v knihe návštev. Prítomnosť návštev v apartmáne je povolená len mimo času nočného pokoja, t. j. najneskôr do 22:00 hod.
9.2. Prevádzkovateľ je oprávnený požadovať od návštevy predloženie dokladu totožnosti a v odôvodnených prípadoch návštevu odmietnuť alebo nepovoliť jej vstup do priestorov zariadenia.
9.3. Osoby, ktoré nie sú riadne evidované ako hostia ubytovacieho zariadenia, nie sú oprávnené zdržiavať sa v apartmáne počas nočných hodín ani v ňom prenocovať.

Čl. X
Parkovanie
10.1. Pre každý apartmán je vyhradené jedno parkovacie miesto na parkovisku ubytovacieho zariadenia. Hosť je povinný parkovať výlučne na pridelenom parkovacom mieste a dodržiavať platné pravidlá prevádzky parkoviska.
10.2. Parkovisko je nestrážené. Prevádzkovateľ nezodpovedá za škodu spôsobenú na vozidle, jeho častiach alebo príslušenstve, ani za stratu alebo odcudzenie vecí ponechaných vo vozidle počas parkovania na parkovisku zariadenia, pokiaľ škoda nevznikla preukázateľným zavinením prevádzkovateľa.
10.3. Na parkovisku zariadenia je zakázané vykonávať akékoľvek opravy, umývanie vozidiel alebo iné činnosti, ktoré by mohli ohroziť bezpečnosť ostatných používateľov parkoviska, poškodiť majetok alebo viesť k znečisteniu areálu zariadenia.

Čl. XI
Domáce zvieratá

11.1. Ubytovanie domácich zvierat v zariadení Mayerhoff nie je povolené, pokiaľ nie je v individuálnej rezervácii, potvrdení rezervácie alebo v ubytovacej zmluve výslovne dohodnuté inak.

Čl. XII
Deti
12.1. Z dôvodu ochrany zdravia a bezpečnosti detí je zákonný zástupca alebo ním poverená plnoletá osoba povinná zabezpečiť primeraný dohľad nad dieťaťom mladším ako 10 rokov počas celého pobytu. Dieťa mladšie ako 10 rokov nesmie byť ponechané bez dozoru v apartmáne ani v ostatných priestoroch ubytovacieho zariadenia vrátane záhrady a gastronomickej časti.
12.2. Za dieťa počas celého pobytu zodpovedá osoba, s ktorou je dieťa prihlásené na pobyt. Za škodu spôsobenú dieťaťom zodpovedá jeho zákonný zástupca alebo osoba vykonávajúca nad dieťaťom dohľad.

Čl. XIII
Vstup personálu do apartmánu
13.1. Zamestnanci ubytovacieho zariadenia sú oprávnení vstúpiť do apartmánu hosťa za účelom upratovania, výmeny posteľnej bielizne, odstránenia poruchy alebo vykonania nevyhnutných technických a prevádzkových úkonov. Vstup do apartmánu je zároveň oprávnený aj v prípadoch, keď je potrebné poskytnúť neodkladnú zdravotnú pomoc, odvrátiť hroziacu škodu alebo ak existuje dôvodné podozrenie z porušovania ubytovacieho poriadku, ohrozenia majetku zariadenia alebo bezpečnosti osôb.
13.2. Zamestnanci zariadenia sú pri vstupe do apartmánu povinní hosťa vopred primeraným spôsobom upozorniť, najmä zaklopaním na dvere alebo telefonickým kontaktovaním hosťa, ak to okolnosti prípadu umožňujú.
13.3. Povinnosť predchádzajúceho upozornenia sa nevzťahuje na prípady bezprostredného ohrozenia života alebo zdravia, hroziacej škody na majetku alebo iné mimoriadne situácie, ktoré si vyžadujú okamžitý zásah personálu.
Čl. XIV
Zdravotná starostlivosť a pohotovosť

14.1. V prípade ochorenia, náhleho zhoršenia zdravotného stavu alebo úrazu je hosť, prípadne jeho zákonný zástupca v prípade maloletého hosťa, povinný bezodkladne kontaktovať recepciu ubytovacieho zariadenia. Prevádzkovateľ podľa okolností zabezpečí privolanie zdravotnej služby, lekárskej pomoci alebo prevoz do zdravotníckeho zariadenia, pričom náklady spojené s poskytnutím zdravotnej starostlivosti alebo prevozom znáša hosť, ak všeobecne záväzné právne predpisy neustanovujú inak.
14.2. Lekárnička prvej pomoci je k dispozícii na recepcii ubytovacieho zariadenia.
14.3. Prevádzkovateľ nezodpovedá za zdravotný stav hosťa ani za následky vyplývajúce z neoznámenia zdravotných obmedzení, alergií alebo iných zdravotných skutočností, ktoré môžu mať vplyv na bezpečný pobyt alebo využívanie služieb zariadenia.
Čl. XV
Požiarny poriadok a bezpečnosť

15.1. V priestoroch zariadenia Mayerhoff je požiarny poriadok vyvesený na viditeľnom a hosťom prístupnom mieste. Hosť je povinný oboznámiť sa s jeho obsahom a dodržiavať jeho ustanovenia počas celej doby pobytu.

15.2. V apartmánoch a spoločných priestoroch zariadenia je zakázané:

a) manipulovať s otvoreným ohňom (sviečky, zápalky a pod.) mimo priestorov na to určených;
b) skladovať alebo používať horľavé, výbušné alebo iné nebezpečné látky;
c) blokovať, obmedzovať alebo zakrývať núdzové východy a únikové cesty;
d) svojvoľne manipulovať s požiarnotechnickými zariadeniami a bezpečnostnými prvkami, najmä s hasiacimi prístrojmi, hydrantmi, požiarnymi dverami, detektormi dymu alebo požiarnou signalizáciou.

15.3. Ak dôjde k vyhláseniu planého poplachu alebo k neoprávnenému aktivovaniu požiarnej signalizácie v dôsledku úmyselného alebo nedbanlivostného konania hosťa (najmä fajčením v zakázaných priestoroch, manipuláciou s detektormi dymu alebo iným porušením požiarneho poriadku), hosť je povinný uhradiť všetky preukázateľne vzniknuté náklady spojené so zásahom záchranných zložiek, odstránením následkov udalosti a prípadnou škodou spôsobenou prevádzkovateľovi alebo tretím osobám.

15.4. Priestory zariadenia sú monitorované kamerovým systémom za účelom ochrany života, zdravia a bezpečnosti hostí, zamestnancov a ochrany majetku. Kamerový systém je prevádzkovaný v súlade s príslušnými právnymi predpismi o ochrane osobných údajov a ochrane súkromia.

Čl. XVI
Zodpovednosť prevádzkovateľa

16.1. Prevádzkovateľ zodpovedá za škodu na veciach vnesených hosťom do ubytovacieho zariadenia v rozsahu a za podmienok ustanovených v § 433 a nasl. zákona č. 40/1964 Zb. Občiansky zákonník v platnom znení.
16.2. Prevádzkovateľ si vyhradzuje právo obmedziť, prerušiť alebo dočasne pozastaviť prevádzku niektorých služieb a zariadení z prevádzkových, technických, hygienických, bezpečnostných alebo iných objektívnych dôvodov. V takom prípade hosťovi nevzniká nárok na zľavu z ceny pobytu ani na inú náhradu, pokiaľ obmedzenie alebo prerušenie prevádzky nemá za následok nemožnosť poskytnutia hlavných ubytovacích služieb, ktoré boli predmetom rezervácie.
16.3. Prevádzkovateľ nezodpovedá za škody spôsobené vlastnou nedbanlivosťou hosťa, porušením tohto ubytovacieho poriadku alebo v dôsledku mimoriadnych, nepredvídateľných a neodvrátiteľných udalostí (vis maior).
16.4. Prevádzkovateľ nezodpovedá za dočasné obmedzenie poskytovania služieb spôsobené výpadkami dodávok elektrickej energie, vody, internetu alebo iných služieb zabezpečovaných tretími osobami, pokiaľ tieto okolnosti nemohol ovplyvniť alebo im zabrániť.

Čl. XVII
Reklamácie

17.1. Hosť je povinný uplatniť reklamáciu bez zbytočného odkladu po zistení nedostatku, a to osobne na recepcii ubytovacieho zariadenia alebo prostredníctvom kontaktných údajov uvedených na webovej stránke prevádzkovateľa, aby mohol byť zistený nedostatok čo najskôr preverení a odstránený.
17.2. Reklamačný poriadok prevádzkovateľa je zverejnený na recepcii a na webovej stránke zariadenia.

Čl. XVIII
Záverečné ustanovenia

18.1. Právne vzťahy neupravené týmto ubytovacím poriadkom sa riadia príslušnými ustanoveniami zákona č. 40/1964 Zb. Občiansky zákonník v platnom znení a ďalšími všeobecne záväznými právnymi predpismi Slovenskej republiky.

18.2. Prevádzkovateľ je oprávnený tento ubytovací poriadok primerane meniť alebo dopĺňať. Aktuálne platné znenie ubytovacieho poriadku je k dispozícii na recepcii ubytovacieho zariadenia a zverejnené na webovej stránke prevádzkovateľa.

18.3. Zmeny a doplnenia ubytovacieho poriadku nadobúdajú účinnosť dňom ich zverejnenia, pokiaľ prevádzkovateľ neurčí neskorší dátum účinnosti.

18.4. Tento ubytovací poriadok nadobúda platnosť a účinnosť dňom jeho zverejnenia na webovom sídle Zariadenia.


V Banskej Štiavnici, dňa ___.___.2026


.......................................
Prevádzkovateľ Mayerhoff 
